Laevade suurusklassid

Laevade suurusklassid on liigitus, mis määrab peamiselt tonnaaži (kandevõime) ja kanalite/piirkondade piirangute järgi kaubalaevu eri klassidesse. 
Klassid.
Panamax.
Panamax  on laevade suurusklass, mille puhul aluse maksimaalsed mõõtmed võimaldavad läbida Panama kanali lüüse, mille pikkus oli 304,8 m, laius 33,5 m ja sügavus 25,9 m (enne uute lüüside valmimist 2016). Suurusklassi kuuluvate laevade lastikandevõime on tüüpiliselt vahemikus 50 001 – 80 000 dwt, pikkus ca 290 m, laius umbes 32,3 m ja süvis 12,04 m. Suurim Panama kanalit läbinud laev oli pikkusega 296 m ja laiusega 32 m. Kõik laevad, mis on sellest suuremad, kuuluvad Post-Panamax laevade hulka.  
Suezmax.
Suezmax  on laeva suurusklass, mille puhul suudab alus oma suuruse poolest (pikkus, laius, süvis) läbida Suessi kanali lüüse. Alates 1975. aastast, pärast kanali süvendamist ja lüüsikambrite suurendamist, suudavad Suessi kanalit läbida laevad, mille kandevõime on 150 000 – 200 000 dwt. Suessi kanal võimaldab läbi lasta laevu, mille pikkus ei ületa 285 m, laius 35 m ja süvis 23 m (seda enne Suessi kanali laiendamist ja süvendamist). Kõik laevad, mis mahuvad nendesse mõõtmetesse, klassifitseeritakse Suezmax laevade hulka. 
Capesize.
Capesize on laeva suurusklass, mis tähistab ookeani kaubalaevu (80 001–199 000 dwt). Need laevad on liiga suured selleks, et läbida Panama ja Suessi kanali lüüse, ja peavad seetõttu sõitma ümber Cape Horni neeme ümber Lõuna-Ameerika mandri, et jõuda Atlandi ookeanist Vaiksesse ookeani, või läbima Hea Lootuse neeme, sõites ümber Aafrika lõunatipu, et jõuda India ookeanist Atlandi ookeani. 
Handy.
Handy on laeva suurusklass, mis tähistab laeva kandevõimega alla 40 000 dwt. Sellise klassi laevad on suhteliselt hea manööverdamisvõimega ja väikese süvisega ning moodustavad enamiku maailma kaubalaevadest. Handysize on väikese puistlastilaeva või tankeri suurusklass lastikandevõimega 10 001–30 000 dwt. Laeva pikkus on enamasti vahemikus 171–183 m. See on kõige enam kasutatav laevade suurusklass – handysize suurusklassi laevu liigub maailma meredel kõige rohkem. Handymax on väikese puistlastilaeva või tankeri suurusklass kandevõimega 30 001–50 000 dwt. Samas, osade allikate andmeiol ka laeva suurusklass, mis tähistab laeva kandevõimega 40 001–50 000 dwt. Supramax on laeva suurusklass, kuhu kuuluvad laevad kandevõimega 50 001–60 000 dwt. 
Konteinerlaevad.
Konteinerilaevad jaotatakse konteinerite mahutavuse alusel järgmistesse suurusklassidesse:
ULCS suurusklassi konteinerilaevade pikkused jäävad veidi alla 400 m, laiused ulatuvad 56 meetrini, süvised 15,5–16,0 m ja kandevõime 157 000–160 000 dwt.
Coastal on tankerite suurusklass, mille järgi võib tootetankeri dedveit olla vahemikus 3 001–10 000 dwt. Tegemist on kõige väiksemate tankeritega, mida kasutatakse madalates rannikuvetes. Tootetankeritega veetakse peamiselt mootorikütuseid, kütteõlisid ja erinevaid kemikaale. 
Large/Long range one (LRI) on suured tankerid (45 001–70 000 dwt), mida kasutatakse naftasaaduste mandritevahelistel vedudel. Large/Long range two (LRII) on suured tankerid (70 001 – 100 000+ dwt), mis veavad naftasaadusi kontinentide vahel. 
Aframax  on toornafta tankeri suurusklass, mille puhul on aluse dedveit vahemikus 80 001–120 000 dwt. Aframax on suurim toornafta tankerite suurusklass AFRA (Average Freight Rate Assessment) tankerite klassifikatsioonis. Klassifitseerimise aluseks on laeva keskmine transpordikulu veetud kaubatonni kohta kindlaksmääratud ajavahemikul selle erinevates suurusklassides. See on vahend ettevõttesiseseks arveldamiseks toornafta ja naftasaaduste mereveol. 
Very Large Crude Carrier (VLCC) on toornafta tanker kandevõimega 200 001–350 000 dwt. VLCC suurusklassi tankerid liiguvad ookeanidel, tehes mandritevahelisi vedusid, samuti ka Vahemerel, Põhjamerel ja Lääne-Aafrika ranniku läheduses. Ultra Large Crude Carrier (ULCC) on toornafta tanker kandevõimega rohkem kui 350 000 dwt. Selle suurusklassi laevad on maailma suurimad. Teadaolevalt on olnud suurimaks ehitatud laevaks kandevõimega 564 939 dwt toornafta tanker. Suurimate ULCC klassi aluste pikkus on 458 m, laius 69 m ja süvis 26,4 m. Enamus nendest toornafta tankeritest on võetud kasutuselt maha ja lammutatud. ULCC alused veavad suuri koguseid toornaftat pikkadel distantsidel Pärsia lahe sadamatest Euroopa, Ameerika ja Kaug-Ida sadamatesse ja vajavad laadimiseks ning lossimiseks spetsiaalselt nende jaoks rajatud kaisid ning terminale. 
Very Large Ore Carrier (VLOC)  on puistlasti laeva suurusklass – laevad kandevõimega 200 000 dwt ja enam. VLOC klassi laevad on maailma suurimad puistlasti laevad, mis ei suuda läbida Panama ja Suessi kanalit.